Olwali olwo, nga wabaawo Ssewazzike omu mu kibira eyo. Ssewazzike ono bambi yawuliranga ng’engeri gye yakulamu ku kitundu kye eky’emabega emuswaza. Yatandika okwegombanga ebisolo ebirala bye yalowoozanga nti byo byakula bulungi okumusinga. Ebiseera ebisinga yabeeranga awo n’alowooza nti singa kisoboka yaalyekyusizza engeri gy’afaananamu emabega. Buli lwe yeetunuuliranga ng’awulira yeeyongera okwekyawa. Kye yakola kwe kusalawo yeebikkengako ebikoola by’emiti ebinene baleme okumulaba. Naye na kino tekyamumalira. Munnange, lumu yali atambulatambula n’asanga ekibe. Bwe yakitunuulira, kyalina omukira omuwanvu era nga mulungi nnyo. Ssewazzike yawulira nga yeegombye omukira gw’ekibe era n’akisaba kimusalireko waakiri ekitundu ku mukira gwakyo. Ssewazzike yali ayagala ekitundu ekyo akikozese okwebikkako ku kabina ke. Ekibe bwe kyawulira okusaba kwa Ssewazzike kyaseka nnyo. Kyabuuza Ssewazzike nti, “Lwaki oyagala nkusalire ku mukira gwange ekitundu?” Ko Ssewazzike nti, “Anti ndaba muwanvu nnyo. Nze ndaba n’okukutawaanya gukutawaanya olw’obuwanvu bwagwo. Nze ndaba bw’oba otambula gukutawaanya gusobola n’okukutega n’ogwa ekigwo.” Ssewazzike era yayongerako nti, “Naye nga wadde omukira gwo muwanvu, gulabika bulungi nnyo. Singa onsalirako ekitundu kyagwo n’okimpa, gujja kunnyamba nange okwebikkako emabega wange ewalabika obubi ennyo.” Ekibe kyayanukula Ssewazzike nti, “Waakiri omukira gwange ngukulula ne nguyisa mu bisooto ne mu maggwa naye nga sigukusaliddeeko yadde akatundu. Nze nkubuulire Ssewazzike? Sirikola kintu kyonna ekijja okukuleetera okulabika obulungi okusinga nze.” Ssewazzike kino kyamunakuwaza nnyo. Wabula wadde yali anakuwadde, yazuula ekyokukuyiga eky’omugaso ennyo. Ssewazzike yategeera nti ne bw’alikola atya talibeera mulungi nga Kibe. Era n’akitegeera nti teyeetaaga kubeera nga kibe. Yeeyigiriza okusiima ekyo ky’alina era n’okubeera omusanyufu mu mbeera Mukama gye yamutonderamu. Ekyokuyiga ekiri mu lugero luno kiri nti: Bulijjo yiga okwenyumirizanga mu ekyo ky’oli. Tolina kwegeraageranya ku balala. Osaana okimanye nti otuukiridde mu ngeri yonna gy’ofaananamu era nga tolina kye weetaaga kukyusa ku mubiri gwo.